Helli Stehle
D Helene «Helli» Louise Stehle (* 6. Dezämber 1907 z Basel; † 27. Augschte 2017 ebe dert) isch e Schwyzer Schauspiileri un Radiomoderatori gsii. Si isch ab 1939 di erscht wybli Nochrichtesprächeri vu dr Schwyz gsii.

Lääben un Karriere 
D Stehle isch z Basel ufgwachse un het in dr 1920er-Johr am Konservatorium Basel bim Oskar Wälterlin, dr Lucie Lissl un dr Rosalia Chladek en Uusbildig as Schauspiileri gmacht. Derno het si 1929 bis 1932 am Stadttheater Basel gspiilt. Ab dr spote 1920er-Johr, het si bim Radiostudio Basel vum Schwyzer Landessänder Beromünschter gschafft. Zerscht isch d Stehle bi dr Heerspiielgruppe vum Studio Basel gsii, wu si Gedicht rezitiert oder bi Heerspiil mitwirkt het. Dernäbe het d Stehle versuecht, as Schauspiileri au an dytsche Bihnine Fueß z fasse. 

Noch em Uusbruch vum Zweete Wältchrieg isch d Stehle fescht bim Radiostudio Basel engaschiert wore un het in dr Chriegsjohr as erschi wybligi Aasageri un Nochrichtesprächeri gwirkt, wel ihri männlige Kollegen in dr Aktivdienscht yyzoge wore sin. Noch em Chrieg isch d Stehle as Aasageri bim Radio bliben un isch schließli zue dr Schefsprächeri beferderet wore. In däre Funktion het d Stehle au jungi Nochrichtesprächer uusbildet. Derzue het si bi verschidene Radioheerspiil mitgwirkt un het bi ne Dail au Reschy gfiert. Dernäbe het mer d Stehle au als as Schauspiileri chenne sää, zem Byschpel anne 1966 mit em Heinrich Gretler in De Tod uf em Oepfelbaum.
1967 isch si pänsioniert wore.

D Stehle het si e Lääbe lang fir s Baseldytsch un s Schwyzerdytsch im Allgmaine engaschiert. Vor ihrem Dod im Alter vu 109 Johr isch si di letscht läbig Schwyzeri gsii.

Weblink 
 
 
 Reportasch iber d Helli Stehle (2008)
 Bricht zue s Stehles 103. Geburtstag mit Radiosändig vu 1997
 Bricht iber s Stehles 108. Geburtstag 2015
 Färnsehbricht iber s Stehles 109. Geburtstag 2016

Fueßnote 

Moderator
Schwizer Radio und Färnseh
Schauspiler
Basler
Schwiizer
Frau